裴茂

裴茂，字巨光，河東聞喜人，係東漢末年嘅官吏、將領，做官到尚書令。佢有五個仔，其中裴徽係八裴之一。對於日後出名嘅裴潛，佢唔多鍾意，因爲裴潛細時舉止唔夠文雅。

裴茂出身自河東裴氏，係個世家大族。佢老豆係裴曄，佢係老豆嘅二仔，阿哥係裴羲。漢靈帝時，歷任縣令、郡守、尚書。

初平四年農曆六月，當時晝夜連落二十日大雨，發大水，又打凍風。皇帝派時任御史嘅裴茂去詔獄大赦，赦咗兩百幾罪輕嘅人。當中有啲人係畀李傕冤枉嘅，李傕驚裴茂放咗嗰啲人，上去表奏話裴茂私自放囚犯，懷疑有古怪，請朝廷收監佢。但係朝廷詔書話而家天災咁多，係要派使者廣佈恩澤，放人係符合天意。所以唔會問罪裴茂，並且講呢啲事以後咪再問。

建安二年農曆十月，時任謁者僕射嘅裴茂率領段煨等關中諸將去討伐李傕，遞年正月擊敗李傕，當年農曆四月斬殺李傕兼且誅夷三族。由於呢啲功績封入列侯，封做陽吉平侯。

建安十九年農曆三月，漢朝皇帝封曹操嘅魏公爵位喺諸侯王之上，改授金璽、赤紱、遠遊冠，由左中郎將楊宣、亭侯裴茂持節授印。

裴茂嘅子孫喺日後開枝散葉，河東裴氏嘅五大分支都出自佢。其中佢嘅大仔裴徽係西眷裴嘅始祖，而西眷裴日後又分化出洗馬裴、南來吳裴、中眷裴三支；佢嘅三仔裴輯係東眷裴嘅始祖。

攷 

類:三國人
類:山西人
茂